Xi jye komà jò na̱chrjein nga tsibìjna Samaria,
Jesús,
itjojiìn ìjngoò kꞌa‑ne i̱ꞌnde jè.
Kiì ìjngoò kꞌa‑ne nangui Galilea.
Jè sobà Jesús kitsò:
Ni̱jngoò xi̱ta̱ xi chja̱ ngajo‑la̱ Nainá yaxkón nangui‑la̱.
Kꞌe̱ nga ijchò ya̱ Galilea,
jñà xi̱ta̱ xi ya̱ i̱ꞌnde‑la̱,
ndaà kiskoétjò,
nga jyeé kijtseè jñà kjoa̱ xi kisꞌiìn ján Jerusalén kꞌe̱ nga itjo sꞌeí Paxko̱.
Jñà xi̱ta̱ koi ti̱koa̱á kiì‑ne kꞌe̱ nga itjo sꞌeí.
Jesús ijchò ìjngoò kꞌa ján Caná,
nangui xi chja̱‑ne Galilea,
ñánda kisìkjatjìya‑la̱ nandá nga vino kisꞌiìn.
Ya̱ na̱xa̱ndá Capernaum tíjna jngoò chi̱ꞌnda‑la̱ xi̱ta̱xá ítjòn xi ti̱koa̱ xá ꞌnga tjín‑la̱.
ꞌÑó xkꞌén kiꞌndí‑la̱.
Xi̱ta̱ jè kꞌe̱ nga kiìꞌnchré nga Jesús ya̱ ijchò Galilea nga inchrobà‑ne Judea,
kiìkon,
tsibítsiꞌba‑la̱ nga kàtjì niꞌya‑la̱,
kàtasìndaà‑ne kiꞌndí‑la̱ xi jyeé kjo̱meè biyaà.
Jesús kitsò‑la̱:
―Jñò,
mìkiì mokjeiín‑nò kꞌe̱ nga tsà mìkiì jcha̱a kjo̱xkón ko̱ kjoa̱ xi okó kjoa̱ jeya‑la̱ Nainá.
Jè xi̱ta̱ chi̱ꞌnda ítjòn kitsò‑la̱ Jesús:
―Na̱ꞌèn,
tꞌi̱in kjo̱ndaà,
ni̱to̱n nchroboí nga ti̱kjꞌeè biyaà kiꞌndí‑na̱.
Jesús kitsò‑la̱:
―Tꞌin‑ne niꞌya‑lè.
Kiꞌndí‑lè jyeé ndaà tíjna‑ne.
Xi̱ta̱ jè kòkjeiín‑la̱ ꞌén xi kitsò‑la̱ Jesús.
I̱kjoàn kiì‑ne niꞌya‑la̱.
Kꞌe̱ nga jye kjo̱meè bijchó‑ne niꞌya‑la̱,
xi̱ta̱ chi̱ꞌnda‑la̱ kiìkjaá indiaà,
kitsò‑la̱:
―Kiꞌndí‑lè jyeé ndaà tíjna‑ne.
Xi̱ta̱ jè,
kiskònangui‑la̱ chi̱ꞌnda‑la̱:
―¿Mé hora kjòxa̱n‑la̱ chꞌin ꞌndi̱ xi tjín‑la̱?
Kitsò xi̱ta̱ chi̱ꞌnda‑la̱:
―Ngojña̱ xi jngoò‑là kjòndaà‑ne.
Jè na̱ꞌèn‑la̱ ti xi xkꞌén,
kisijiìn‑la̱ nga ti̱jè‑ne hora kꞌe̱ nga kitsò‑la̱ Jesús:
“Kiꞌndí‑lè jyeé ndaà tíjna‑ne.”
Xi̱ta̱ jè ko̱ ngatsꞌiì xi̱ta̱ xi títsa̱jna niꞌya‑la̱,
jyeé ndaà tjíjngoò ikon nga mokjeiín‑la̱ i̱tꞌaà tsꞌe̱ Jesús.
Jè xi ma‑ne jò kjo̱xkón xi kisꞌiìn Jesús kꞌe̱ nga inchrobà‑ne Judea nga jꞌiì‑ne ya̱ Galilea.